b'\n_START_ARTICLE_\nRoss Brons\n_START_SECTION_\nKarjera\n_START_PARAGRAPH_\nBrona karjera motorsport\xc4\x81 s\xc4\x81k\xc4\x81s 1976. gad\xc4\x81, kad vi\xc5\x86\xc5\xa1 k\xc4\xbcuva par March komandas profilfr\xc4\x93zma\xc5\xa1\xc4\xabnas operatoru. Dr\xc4\xabz p\xc4\x93c tam vi\xc5\x86\xc5\xa1 k\xc4\xbcuva par March Formula 3 komandas meh\xc4\x81ni\xc4\xb7i. 1978. gad\xc4\x81 Frenks Viljamss nol\xc4\xabga Bronu par jaun\xc4\x81s Williams komandas ma\xc5\xa1\xc4\xabnistu. Vi\xc5\x86\xc5\xa1 dr\xc4\xabz k\xc4\x81pa aug\xc5\xa1up pa karjeras k\xc4\x81pn\xc4\x93m un s\xc4\x81ka str\xc4\x81d\xc4\x81t v\xc4\x93ja tunel\xc4\xab. 1991. gad\xc4\x81 vi\xc5\x86a dizain\xc4\x93t\xc4\x81 Jaguar XJR-14 sac\xc4\xabk\xc5\xa1u ma\xc5\xa1\xc4\xabna izc\xc4\xabn\xc4\xabja titulu Sportscar \xc4\x8dempion\xc4\x81t\xc4\x81.\n_START_SECTION_\nBenetton\n_START_PARAGRAPH_\n1991. gad\xc4\x81 Brons pievienoj\xc4\x81s Benetton Formula 1 komandai. Vi\xc5\x86\xc5\xa1 k\xc4\xbcuva par tehnisko direktoru. Kam\xc4\x93r vi\xc5\x86\xc5\xa1 bija tehniskais direktors, komanda izc\xc4\xabn\xc4\xabja vienu konstruktoru kausu un divus \xc4\x8dempiona titulus. Brons tika uzskat\xc4\xabts par vienu no galvenajiem pan\xc4\x81kumu kaldin\xc4\x81t\xc4\x81jiem, pateicoties vi\xc5\x86a veidotaj\xc4\x81m sac\xc4\xabk\xc5\xa1u strat\xc4\x93\xc4\xa3ij\xc4\x81m.\n_START_SECTION_\nFerrari\n_START_PARAGRAPH_\nBrons sekoja Mihaelam \xc5\xa0umaheram un pievienoj\xc4\x81s Ferrari komandai. Tas notika 1996. gada sezonas beig\xc4\x81s, pirm\xc4\x81 \xc5\xa0umahera gada Ferrari nosl\xc4\x93gum\xc4\x81. Pateicoties Brona strat\xc4\x93\xc4\xa3ij\xc4\x81m, komanda s\xc4\x81ka c\xc4\xabn\xc4\xabties par tituliem s\xc4\x81kot ar 1997. gadu. 1999. gad\xc4\x81 tika izc\xc4\xabn\xc4\xabts pirmais konstruktoru kauss, bet no 2000. l\xc4\xabdz 2004. gadam tika izc\xc4\xabn\xc4\xabti abi tituli. Komandas pan\xc4\x81kumi tika pied\xc4\x93v\xc4\x93ti Bronam, komandas vad\xc4\xabt\xc4\x81jam \xc5\xbdanam Totam, konstruktoram Rorijam B\xc4\xabrnam un pilotam Mihaelam \xc5\xa0umaheram. 2005. un 2006. gad\xc4\x81 komandu ab\xc4\x81s ieskait\xc4\x93s p\xc4\x81rsp\xc4\x93ja Renault komanda un t\xc4\x81s pilots Fernando Alonso. Brons pameta komandu 2006.\xc2\xa0gada 28.\xc2\xa0oktobr\xc4\xab.\n_START_SECTION_\nHonda\n_START_PARAGRAPH_\n2007. gada beig\xc4\x81s par\xc4\x81d\xc4\xabj\xc4\x81s baumas par to, ka Brons gatavojas atgriezties F1 un tika pied\xc4\x81v\xc4\x81tas vair\xc4\x81kas versijas, uz kuru komandu vi\xc5\x86\xc5\xa1 var\xc4\x93tu doties, tostarp, Ferrari un Red Bull Racing. 12.\xc2\xa0novembr\xc4\xab tika pazi\xc5\x86ots, ka vi\xc5\x86\xc5\xa1 k\xc4\xbc\xc5\xabs par Honda F1 komandas vad\xc4\xabt\xc4\x81ju. Ross Brons darbu s\xc4\x81ka 26.\xc2\xa0novembr\xc4\xab.\n_START_SECTION_\nBrawn\n_START_PARAGRAPH_\nHonda p\xc4\x93c 2008. gada sezonas pazi\xc5\x86oja par komandas p\xc4\x81rdo\xc5\xa1anu un ilgu laiku netika atrasts pirc\xc4\x93js. 2009. gada s\xc4\x81kum\xc4\x81 Ross Brons pats nopirka komandu un p\xc4\x81rsauca to par Brawn GP. Vi\xc5\x86\xc5\xa1 k\xc4\xbcuva par t\xc4\x81s \xc4\xabpa\xc5\xa1nieku un vad\xc4\xabt\xc4\x81ju. Komanda patur\xc4\x93ja abus pilotus (D\xc5\xbeensonu Batonu un Ruben\xc5\xa1u Barikello) un lietoja Mercedes-Benz dzin\xc4\x93jus. Batons k\xc4\xbcuva par \xc4\x8dempionu un Brawn izc\xc4\xabn\xc4\xabja konstruktoru kausu.\n_START_SECTION_\nMercedes\n_START_PARAGRAPH_\nP\xc4\x93c veiksm\xc4\xabg\xc4\x81s sezonas Brawn komanda tika p\xc4\x81rdota Mercedes-Benz un p\xc4\x81rsaukta par Mercedes Grand Prix. Brons palika komand\xc4\x81.'